Napi összegzés
2025-03-11
Továbbra sem sikerült javítani a piacoknak, viszont a mai napon már látható volt kisebb növekedés, így talán csökken az eladók ereje.
A negatív hangulat az európai tőzsdéket is érinti, így a DAX is folytatta a tegnapi korrekciót.
A mai napon lépett életbe az acélra és alumíniumra kivetett 25 százalékos vám, amire válaszlépés is érkezett Kanadától, így a piac feszülten figyeli a vámháborúval kapcsolatos fejleményeket. A piaci hangulat valószínűleg csak akkor fog javulni, amennyiben megvalósulna valamilyen kereskedelmi megállapodás az USA és Kanada között. Erre pedig egyes hírek alapján talán lehet is reális esély.

Napi összegzés
2025-03-12
Az elmúltnapok gyengélkedését követően most először mutattak igazán erőt a részvénypiacok, amiben a februári amerikai CPI adatoknak is komoly szerepe volt.
A februári inflációnál csökkenést várt a konszezus, viszont ennél is jobb adatok érkeztek, mivel az éves CPI 3%-ot követően 2,8% lett, míg a maginfláció 3,3% után 3,1%-os értéket mutatott. Így némi enyhülés látható az áremelkedésben, amit az olajárak csökkenése is segített.

CPI (USA)
2025-03-12 14:30 (Europe/Budapest)
A februári amerikai inflációs adatok akár jelentős piaci reakciót is kiválthatnak, mivel az utóbbi időszakban több jel is az infláció újbóli felgyorsulására utalt. A havi CPI-re vonatkozó várakozás 0,3%, míg éves alapon 3%-ot követően 2,9%. A maginflációnál is 0,3%-os értéket vár a piac, ami éves alapon 3,2%-ot jelentene. Az ennél magasabb adat valószínűleg negatív reakciót váltana ki a kamatvágási várakozások csökkenésével, míg a sokkal alacsonyabb értékek erősíthetnék a recessziós félelmeket.

PPI (USA)
2025-03-13 14:30
Az amerikai termelői infláció fontos információt szolgáltathat az általános inflációs folyamatokkal kapcsolatban, így a piac is kiemelten figyeli. A várakozások alapján a fő inflációs mutató és a maginfláció is 0,3% lehet februárban. Az ennél magasabb értékek csökkentenék a kamatvágási várakozásokat és negatív piaci reakciót válthatnának ki, viszont a nyersanyagárak utóbbi időszakban mutatott csökkenése visszafoghatja az áremelések ütemét, aminek örülnének a befektetők. A túlságosan alacsony értékek azonban recessziós félelmeket is okozhatnak.

Michigan fogyasztói felmérés
2025-03-14 15:00
A márciusi Michigan-index adatokat kiemelten figyeli a piac, mivel a februári értékek komoly hangulatromlás idéztek elő. Akkor jelentősen növekedtek az inflációs várakozások, valamint nagy mértékben csökkentek a fogyasztási kilátások. Ez pedig növelte a recessziós félelmeket, mivel a fogyasztás a gazdasági növekedés alapja. Ezáltal a mostani adatok megerősíthetik, illetve megcáfolhatják az amerikai gazdaság erejével kaocsolatos aggodalmakat.

Napi összegzés
2025-04-28
Nem alakultak ki jelentős elmozdulások a részvénypiacokon.
A piaci hangulat sokat javult az utóbbi 1-2 hétben, viszont továbbra is sérülékeny maradhat, mivel az emelkedést elsősorban a kisbefektetők vásárlásai hajtották.
Az amerikai kormány jelentős szigorítást vezetett be a kínai piacra gyártott chipekre, ami negatívan érinti az Nvidiát, így az árfolyam is esett.

Napi összegzés
2025-04-29
Kisebb mértkű emelkedés jellemezte a tőzsdéket, viszont a piaci hangulat továbbra is kedvező.
A vámháborúval kapcsolatos félelmek jelentősen csökkentek, viszont a gazdasági teljesítmény alakulása kiemelt fontosságú lesz a következő időszakban, így a GDP-vel kapcsolatos várakozások meghatározhatják az árfolyamokat is.
A magyar gazdaság 0,2%-kal zsugorodott a 0,4%-os bővülésre vonatkozó elemzői várakozásokkal szemben, így továbbra sem látható jelentős fellendülés.

Napi összegzés
2025-04-30
Nagyobb volatilitás alakult ki a piacon, mivel az amerikai GDP adatra kezdetben negatívan reagáltak a befektetők, később aztán jelentős visszapattanás történt.
Az első negyedéves amerikai GDP adat a kisebb növekedésre vonatkozó elemzői várakozásokkal szemben 0,3%-os csökkenést mutatott. Az adat így negatívnak tekinthető, viszont előzetes becslések még ennél is nagyobb visszaesést jeleztek, valamint az GDP összetétele sem árulkodik komolyabb problámáról, pl. a fogyasztással kapcsolatban.

Napi összegzés
2025-05-01
Jól teljesítettek a tőzsdék, a főbb részvényindexek 1% körüli emelkedést értek el.
A vámháborús félelmek tovább enyhülnek, valamint az amerikai gazdaságból is inkább kedvező hírek érkeznek, ami segíti a pozitív piaci hangulatot.
A tőzsdeindexek emelkedésében emellett fontos szerepe volt a Microsoftnak és a Meta-nak, amelyek erős gyorsjelentéseket tettek közzé pozitív várakozásokkal.

Napi összegzés
2025-05-02
Tovább folytatódott a pozitív hangulat a tőzsdéken, így a vezető amerikai tőzsdeindexek már a 200 napos mozgóátlagukat közelítik.
Az NFP adat a vártnál erősebb lett, így egyelőre nem látszódnak komoly problémák az amerikai munkaerőpiacon, amit pozitívan fogadtak a befektetők.
Az Apple és az Amazon gyorsjelentésére enyhén negatívan reagált a piac, amit az óvatosabb előrejelzések válthattak ki.

Napi összegzés
2025-05-05
Az amerikai piacon gyengébb volt a hangulat, míg az európi tőzsdék emelkedni tudtak.
A vártnál erősebb lett az ISM szolgáltatóipari BMI értéke, az 50,2-es várakozással szemben 51,6 lett, viszont az árakra vonatkozó adat is emelkedett a múlt havi 60,9-et követően 65,1-es értékkel.
Csalódást okozott a Palantir gyorsjelentése, mivel az erős teljesítmény ellenére óvatos várakozásokat fogalmazott meg a vezetőség.

ISM BMI adatok
2025-05-05 16:00
A szolgáltatószektorra vonatkozó áprilisi beszerzési menedzser index adatokból bővebb információt kaphatunk az amerikai gazdasággal kapcsolatos várakozásokról. Mivel a szolgáltatószektor teljesítménye fontos része a GDP-nek, így a mai adatokra kiemelten figyel a piac.

Napi összegzés
2025-05-06
Kisebb visszaesés mutatkozott az amerikai és európai piacokon is.
A befektetők valószínűkeg a holnapi Fed ülésre, valamint a kereskedelmi tárgyalások alakulására várhatnak, így indokolt lehet az óvatosság.
Jelentős bizonytalanságot és volatilitást okozott, hogy a német parlament nem szavazta meg Friedrich Merz kancellárjelöltet a Bundestagban tartott első szavazáson, viszont a délutáni második szavazás már sikeresnek bizonyult, így a piac is megnyugodhatott.

Napi összegzés
2025-05-07
Fokytatódott a pozitív hangulat a tőzsdéken, amit elsősorban a kereskedelmi tárgyalásokkal és az amerikai gazdasággal kapcsolatos optimizmus hajt.
Nem okozott meglepetést a májusi Fed ülés, Jerome Powell kiemelte a vámok hatásaival és az inflációval kapcsolatos bizonytalanságot, viszont utalt arra is, hogy a jegybank ideális helyzetben van ahhoz, hogy kivárjon, ami csökkentheti a kamatvágási várakozásokat.
Az AI-chipekre vonatkozó exportkorlátozás eltörlésének lehetőségéről érkezett hír, ami jelentős pozitívum lenne az amerikai technológiai szektornak.

FED-ülés
2025-05-07 20:00
A májusi Fed kamatdöntés komoly piaci reakciókat is kiválthat. A befektetők kiemelten fognak figyelni Jerome Powell szavaira, valamint a Fed gazdasággal és inflációval kapcsolatos várakozásaira. Amennyiben a jegybankelnök az inflációs kockázatokat és a gazdasági visszaesés megnövekedett esélyét emeli ki, akár jelentős tőzsdei esés is kialakulhat.

Napi összegzés
2025-05-08
Sokat javult a piaci hangulat, mivel pozitív hírek érkeztek a vámháborúval kapcsolatban.
Bejelentésre került az USA és az Egyesült Királyság közötti kereskedelmi megállapodás, valamint az amerikai-kínai tárgyalásokkal kapcsolatban is erősödik az optimizmus.

Napi összegzés
2025-05-09
Kissé megtorpant az amerikai piacok lendülete, viszont az európai tőzsdeindexek jól teljesítettek.
A befektetők a hétvégi amerikai-kínai kereskedelmi tárgyalásokra figyelnek, így most inkább kivárás jellemzi a piacot.
Az Nvidia módosíthatja a kínai piacra szánt H20-as chipjét, hogy megfeleljen az amerikai kormány exportkorlátozásainak, ami fejlett chipekre vonatkozik, így gyengébb teljesítményű változattal megőrizheti a piaci részesedését a vállalat.

Napi összegzés
2025-05-12
Jelentősen javult az általános piaci hangulat, mivel pozitív hírek érkeztek a vámháborúval kapcsolatban.
Bejelentésre került az amerikai-kínai kereskedelmi megállapodás, amely szerint a Kínából USA-ba szállítandó termékekre a korábbi 145 helyett 30 százalékos vám fog vonatkozni, míg a Kínába tartó amerikai termékekre eső vám 125 százalékról 10 százalékra módosul. Az egyezmény május 14-én lép életbe, és 90 napra szól, ami lehetőséget ad a feleknek a részletek kidolgozására.

Napi összegzés
2025-05-13
Folytatódott a pozitív piaci hangulat, tovább emelkedtek a tőzsdeindexek, mivel a befektetők most a vámháború jelentős enyhülését árazzák.
Kedvező amerikai inflációs adatok érkeztek, áprilisban 0,2%-kal emelkedtek az árak a 0,3%-ra vonatkozó várakozásokkal szemben, míg az éves infláció is csökkenést mutatott, a múlt havi 2,4%-ot követően 2,3% lett.
Pozitív adat érkezett a német gazdaságból, a ZEW befektetői hangulatindex ugyanis 25,2 pontra emelkedett áprilisban a márciusi -14 pontos értéket követően.

CPI (USA)
2025-05-13 14:30
A várható kamatpálya szempontjából kiemelt fontosságú lehet a mostani adat, az infláció enyhülése ugyanis tovább javítaná a piaci hangulatot. A várakozások alapján havi alapon 0,3%-kal növekedtek az árak, míg az éves adat 2,4% lehet. Az ettől alacsonyabb értékek valószínűleg komolyabb emelkedést váltanának ki az amerikai részvénypiacokon.

Napi összegzés
2025-05-14
Nem alakuktak ki jelentős elmozdulások, inkább oldalazás tapasztalható az elmúlt két nap emelkedését követően.
A vámháború enyhülése egyértelműen javította a vállalatok növekedési kilátásait, ami a részvények árazásába is egyre inkább beépül.
Csökkentek az olajárak, mivel az amerikai nyersolajkészletek növekedést mutattak és a piac túlkínálatot áraz. A folyamat kedvezhet az infláció további mérséklődésének.

Napi összegzés
2025-05-15
Megtorpant a piacok lendülete, viszont a hangulat továbbra is optimistának tekinthető.
Stagnálást mutatott áprilisban az amerikai ipari termelés, ami éves alapon 0,4 százalékos csökkenést jelent. A kiskereskedelmi forgalomban is lassulás látható, mivel 0,1 százalékkal nőtt a forgalom havi alapon, míg márciusban még 1,7 százalékos volt a bővülés üteme. A legfrisebb gazdasági adatok alapján kijelenthető, hogy már érzékelhetőek a vámháború negatív hatásai.

Napi összegzés
2025-05-16
Folytatódott az emelkedés a tőzsdéken, így az amerikai és európai piacok is pluszban zártak.
A Michigan index adatok alulmúlták a várakozásokat, ugyanis csökkenést mutattak, ami arra utal, hogy az amerikai fogyasztási kilátásoknál nem látható még érdemi javulás.
Leminősítette az Egyesült Államokat a Moody’s. A besorolás még így is a második legjobb (a másik két globális hitelminősítőhöz hasonlóan), viszont a leminősítés ténye felhívja a figyelmet az amerikai költségvetési problémákra, valamint az államadósság fenntarthatatlanságára.

Michigan adatok
2025-05-16 16:00
A Michigan fogyasztói felmérés májusi adatai megmutathatják, hogy a vámháború enyhülésével milyen mértékben javultak a fogyasztók várakozásai. Javuló értékek esetén pozitív reakció várható, míg a gyengébb adatok részvénypiaci esést is kiválthatnak.

Napi összegzés
2025-05-19
Jelentős volatilitás alakult ki a piacokon, amit a Moody’s Amerikával szembeni leminősítése váltott ki. Ezáltal komoly mínuszban nyitottak a tőzsdeindexek, a nap végére azonban sikerült pluszban zárni.
A világ legnagyobb kiskereskedője, a Walmart kijelentette, hogy a csökkentett vámok ellenére is áremelésekre készül, ami ronthatja a vámok hatásaival kapcsolatos optimizmust.
Az Nvidia vezérigazgatója, Jensen Huang számos új mesterséges intelligencia technológiát mutatott be – vállalati és fogyasztói alkalmazásokhoz egyaránt – a tajvani Computex AI eseményen tartott főelőadásában. A vállalat további innovatív fejlesztései jelentős pozitívumot jelentenek és elősegíthetik a részvény további növekedését.

Napi összegzés
2025-05-20
A korábbi emelkedést követően kisebb megtorpanás tapasztalható az amerikai tőzsdén, a DAX azonban már a 24000 pontot is áttörte.
A piaci hangulat ugyan sokat javult, viszont kockázatot jelenthet az infláció, aminek következtében a Fed akár hossabb ideig is kivárhat, így a kamatvágási várakozások is folyamatosan csökkennek.
Továbbra is jelen van a bizonytalanság a kereskedelmi tárgyalásokkal és a vámok hatásaival kapcsolatban, így a nemesfémek továbbra is jól teljesítenek.

Napi összegzés
2025-05-21
Folytatódott a negatív piaci hangulat, az amerikai tőzsdeindexek nagyobb mínuszba kerültek, míg az európaiak stagnáltak.
Komoly aggodalmat keltenek a befektetőkben Donald Trump költségvetési törvényjavaslatai, mivel ennek megszavazása esetén jelentősen növekedhetne az amerikai államadósság.
A legutóbbi amerikai államkötvény aukción meglepően gyenge kereslet mutatkozott, így a hozamok jelentős mértékben emelkedtek, ami tovább fokozza a negatív piaci hangulatot.

Napi összegzés
2025-05-22
Vegyes mozgások jellemezték a piacokat, az európai tőzsdék a kezdeti esést követően javítottak, de ìgy is inkább mínuszban zártak, míg Amerikában is csak kis mértékű volt az emelkedés.
A vártnál erősebb PMI adatok érkeztek az USA-ból. A feldolgozóipari PMI a 49,9 pontos várakozással szemben 52,3 lett, míg a szolgáltató szektor 51 helyett 52,3 pontot mutatott.
Ezzel szemben Európában gyengébben alakultak a PMI-k, mivel a feldolgozóipar ugyan meghaladta a várakozásokat, viszont a szolgáltatószektor csalódást okozott, az 50 alatti értékek pedig a romló kilátásokra utalhatnak.

BMI (EU)
2025-05-22 09:15 - 10:00
A legfrissebb májusi beszerzési menedzser index adatok fontos információkat adhatnak az eurózóna növekedési kilátásaival kapcsolatban. Érdemes lesz figyelni a vámháború hatásait a várakozásokra, a növekvő értékek pozitív piaci reakciókat válthatnak ki és az eurót is erősíthetnék.

BMI (USA)
2025-05-22 15:45
A legújabb májusi beszerzési menedzser index adatokra kiemelten figyel a piac, mivel nagy a bizonytalanság a vámháború gazdasági hatásaival kapcsolatban. A feldolgozóiparnál és a szolgáltatószektorban is enyhe csökkenés várható, az ettől magasabb értékek azonban további optimizmust válthatnának ki.
